Bi tħejjija għar-riskju ta' nirien fil-foresti matul is-sajf li ġej, il-Kummissjoni llum qed tniedi l-ewwel flotta ta' inġenji tal-ajru għat-tifi tan-nar skont is-sistema rescEU l-ġdida biex jiġu indirizzati d-diżastri naturali. S'issa seba' ajruplani tat-tifi tan-nar u sitt ħelikopters se jkunu parti mill-flotta rescEU matul perjodu ta' tranżizzjoni inizjali, u l-Kummissjoni qed taħdem flimkien mal-pajjiżi parteċipanti biex iżżid assi addizzjonali fil-ġimgħat li ġejjin. Il-President Jean-Claude Juncker qal: “rescEU huwa rispons konkret, rispons Ewropew, biex ngħinu lil ħafna ċittadini li jiffaċċaw it-theddida ta' diżastri naturali. Bħala Ewropej, konna lkoll ixxukkjati meta ħafna nies tilfu ħajjithom f'dawn l-aħħar snin minħabba nirien fil-foresti mill-Portugall lejn il-Greċja. Is-solidarjetà Ewropea trid tfisser li nipproċteġu ċ-ċittadini u ngħinu lil xulxin f'mumenti diffiċli. rescEU toffri soluzzjonijiet prattiċi u tipprattika b'mod konkret is-solidarjetà Ewropea.” Il-Kummissarju għall-Għajnuna Umanitarja u l-Ġestjoni tal-Kriżijiet Christos Stylianides qal: “Il-nirien tal-foresti ma jistennewx. Biex jiġu salvati l-ħajjiet u jiġu protetti ċ-ċittadini, l-UE u l-Istati Membri tagħha ngħaqdu flimkien u għamlu r-rescEU realtà. Bir-rescEU, għandna xibka ta' sikurezza ulterjuri fi żminijiet ta' kriżi. Jiena kburi ħafna li qed nara l-flotta Ewropea tagħna tat-tifi tan-nar tal-foresti ssir realtà dan is-sajf. Nixtieq nirringrazzja lil kull Stat Parteċipanti li kkontribwixxa għal din il-flotta – li tippreparana bl-aħjar mod possibbli għall-istaġun tan-nirien ta' din is-sena.” Kapaċitajiet għat-tifi tan-nar Miżuri ta' tħejjija u ta' monitoraġġ għall-istaġun tan-nirien fil-foresti li jmiss Barra mill-ħolqien tal-flotta tar-rescEU, il-Kummissjoni Ewropea qed issaħħaħ il-kapaċitajiet ta' monitoraġġ u koordinament biex tkun preparata għall-istaġun tan-nirien fil-foresti. L-għan fit-tul huwa li jiżdiedu aktar kapaċitajiet u assi u tinbena riżerva tar-rescEU aktar b'saħħitha. L-Ewropa rat diżastri naturali u diżastri kkawżati mill-bniedem severi f'dawn l-aħħar snin: nirien tal-foresti, għargħar, maltempati u terremoti li rriżultaw f'telf ta' ħajjiet — aktar minn 100 fl-2018. Bħala mezz biex jipproteġi aħjar liċ-ċittadini fil-bżonn, ir-rescEU isaħħaħ il-kapaċità kollettiva tal-Unjoni biex tipprevjeni, tipprepara ruħha u tilqa' għad-diżastri li jaffettwaw is-soċjetajiet tagħna minn issa. Sfond Għaliex ġie stabbilit ir-rescEU? Il-Mekkaniżmu tal-Protezzjoni Ċivili tal-UE għalissa kien ibbażat fuq sistema, li permezz tagħha l-UE tikkoordina l-kontribuzzjonijiet volontarji tal-Istati Parteċipanti ta' pajjiż li jkun talab l-assistenza. L-offerti ta' assistenza jiġu kkoordinati miċ-Ċentru ta' Koordinazzjoni għal Rispons ta' Emerġenza bbażat fi Brussell. F'dawn l-aħħar snin, kundizzjonijiet estremi tat-temp u theddidiet emerġenti oħrajn kienu ta' sfida kbira għall-kapaċità tal-Istati Membri li jgħinu lil xulxin, speċjalment meta bosta Stati Membri kellhom jiffaċċaw l-istess tip ta' diżastru fl-istess ħin. F'każijiet bħal dawn meta l-assi jkunu limitati jew ma jkunx hemm minnhom, l-UE ma kellhiex kapaċità ta' riżerva biex tassisti lill-Istati Membri f'diffikultà. Għal aktar informazzjoni Skeda informattiva Mistoqsijiet & Tweġibiet — UE li tipproteġi: Il-pjan tal-UE biex tissaħħaħ il-protezzjoni ċivili daħal fis-seħħ